有性趣:曳曳繁忙時間
返工同放工都有繁忙時間,一般係指上午7點到9點,及下午5點到晚上7點呢兩段時間,只係原來喺英國嘅日常性生活中,竟然都有繁忙時間噃!
大家最鍾意喺咩時間同另一半曳曳呢?按唔少人嘅作息時間睇,應該係晚上11點至凌晨1點呢段時間,但早前一項由著名安全套品牌針對英國男女行房時間嘅調查卻發現,有25%嘅受訪者最愛喺晚上9點至11點之間曳曳,其次係有10%受訪者鍾意喺晚上7點至晚上9點,而第三多人選擇嘅時間,係有7%受訪者揀喺凌晨1點至清晨5點,跟住就係有6%受訪男女支持嘅早上5點至9點,及中午12點至下午2點呢兩段時間。不過大家要留意,調查同時發現有20%嘅受訪男女,係冇特定時間同另一半曳曳嘅習慣,鍾意幾時做就做,或者係一日曳曳多次。研究人員認為呢個情況,係同男女嘅作適及工作時間有關。不過性學家睇法卻有啲唔同,美國Farzana Khan博士則認為,做晨操對身心更有益。